Na temelju članka 54. stavak 1. Zakona o ustanovama (NN br. 76/93., 29/97.,47/99.) te članka 98. stavka 3. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10., 90/11., 16/12., 86/12., 94/13, 136/14, 152/14,7/17), članka 1. Pravilnika o izmjeni Pravilnika o kriterijima za izricanje pedagoških mjera (NN broj 3/17) te članka 60. Statuta Osnovne škole „Petar Zrinski“ Čabar (Klasa:012-01/08-01 Urbroj: 2108-19-01-08-02 od 23. listopada 2008.), Školski odbor Osnovne škole „Petar Zrinski“ Čabar na sjednici održanoj 11. travnja 2017. godine, uz prethodnu suglasnost Osnivača (KLASA: 022-04/17-01/11, URBROJ: 2170/1-01-01/5-17-22 od 20.ožujka 2017.godine) usvaja slijedeće:

**IZMJENE I DOPUNE STATUTA**

Osnovne škole „Petar Zrinski“ Čabar

**Članak 1.**

U Statutu Osnovne škole „Petar Zrinski“ Čabar od 23.listopada 2008. godine, te Izmjenama i dopunama Statuta od 27.veljače 2009., 13.listopada 2010., 2.studeni 2011., 13.veljače 2012.,15.travnja 2013., 2.lipnja 2015., 14. prosinac 2015 **u članku 2. stavku 2. Statuta riječi:**

„Ministarstvo znanosti, obrazovanja i športa“ **zamjenjuju se riječima:**

**„Ministarstvo znanosti i obrazovanja“.**

**Članak 2.**

**U članku 14. stavku 4. riječi:**

„Ministarstva znanosti, obrazovanja i sporta“ **zamjenjuju se riječima:** „nadležnog Ministarstva“.

**Članak 3.**

**U članku 21. stavku 4. iza riječi:**

„škole“ **stavlja se točka, a riječi:** „(„NN“, br. 67/14.).“ **brišu se.**

**Članak 4.**

**U članku 51. stavci 2.i 3.mijenjaju se i glase:**

„Prijedlog za razrješenje člana Školskog odbora može podnijeti tijelo koje ga je izabralo ili imenovalo, Školski odbor ili prosvjetna inspekcija, a o razrješenju članova odlučuje tijelo koje ga je izabralo ili imenovalo.

Prijedlog za razrješenje člana Školskog odbora iz reda učitelja i stručnih suradnika u pisanom obliku može podnijeti najmanje četvrtina članova Učiteljskog vijeća, a o razrješenju odlučuje Učiteljsko vijeće tajnim glasovanjem.“

**Iza stavka 3. dodaju se novi stavci 4.,5. i 6 koji glase:**

„Prijedlog za razrješenje člana Školskog odbora iz reda roditelja u pisanom obliku može podnijeti najmanje trećina članova Vijeća roditelja, a o razrješenju odlučuje Vijeće roditelja tajnim glasovanjem.

Osnivač svoje članove u Školskom odboru razrješuje na način propisan njegovim općim aktom.

Predstavnika radnika u Školskom odboru razrješuje radničko vijeće, a ako radničko vijeće nije utemeljeno, opozivaju ga radnici neposrednim i tajnim glasovanjem na način propisan Zakonom o radu.“

**Članak 5.**

**U članku 62. stavak 2. mijenja se i glasi:**

„2) uvjeti propisani člankom 106. Zakona o odgoju i obrazovanju u osnovnoj i srednjoj školi.“

**Stavak 5. istog članka**

Briše se.

**Članak 6.**

**Članak 65.a mijenja se i glasi:**

„Sjednicu Učiteljskog vijeća vodi član Školskog odbora iz reda Učiteljskog vijeća kojeg Učiteljsko vijeće izabere za predsjedavatelja sjednice, sjednicu Vijeća roditelja vodi predsjednik Vijeća roditelja, a Skup radnika član Školskog odbora izabran od radničkog vijeća odnosno Skupa radnika .

U slučaju nemogućnosti da osobe iz stavka 1. ovog članka vode sjednicu , Učiteljsko vijeće, Vijeće roditelja, odnosno Skup radnika biraju predsjedavatelja sjednice.

Na sjednici Učiteljskog vijeća, Vijeća roditelja i na Skupu radnika nazočne se izvješćuje o kandidatima za ravnatelja škole koji ispunjavaju uvjete natječaja i koji su ponude dostavili u propisanom roku.

Učiteljsko vijeće, Vijeće roditelja i Skup radnika tajno glasuju o kandidatima za ravnatelja škole iz stavka 3. ovog članka, a nakon završenog glasovanja donosi se pisani zaključak koji se dostavlja Školskom odboru.

Glasovanje je pravovaljano ako mu je pristupila najmanje natpolovična većina članova Učiteljskog vijeća, Vijeća roditelja te Skupa radnika.

Članove Školskog odbora obvezuju zaključci tijela koje ih je imenovalo u Školski odbor iz stavka 4. ovog članka.

Sjednice se sazivaju u skladu s općim aktima Škole i odredbama ovog Statuta.“

**Iza članka 65.a dodaje se članak 65.b i glasi:**

Članak 65.b

„Na sjednici Učiteljskog vijeća, Vijeća roditelja i Skupa radnika bira se Povjerenstvo koje će voditi postupak glasovanja i zapisnik o izborima.

Povjerenstvo ima predsjednika i dva (2) člana.

Članom Povjerenstva ne može biti osoba koja je kandidat za ravnatelja Škole.

Glasački listići izrađuju se abecednim redom i ovjeravaju pečatom Škole, a broj upotrjebljenih glasačkih listića mora biti jednak broju članova nazočnih na sjednici na kojoj se provodi glasovanje.

Svaki član nazočan na sjednici Učiteljskog vijeća, Vijeća roditelja i Skupu radnika glasuje na način da na glasačkom listiću zaokruži redni broj ispred prezimena kandidata za kojeg glasuje.

Svaki drukčiji način glasovanja smatra se nevažećim glasačkim listićem.“

**Iza članka 65.b dodaje se članak 65.c**

Članak 65.c

„Nakon obavljenog glasovanja Povjerenstvo prebrojava glasove s važećih glasačkih listića i sastavlja listu kandidata za ravnatelja Škole prema broju dobivenih glasova.

U slučaju da dva ili više kandidata za ravnatelja Škole dobiju isti broj glasova, glasovanje se ponavlja između svih kandidata dok ne bude izabran kandidat s najvećim brojem glasova.

Glasovanje se mora ponoviti i u slučaju ako Učiteljsko vijeće, Vijeće roditelja ili Skup radnika raspolažu dokazima da je tijekom izbora bilo propusta koji su utjecali na rezultate glasovanja.

Na temelju utvrđenih rezultata glasovanja donose se zaključci iz članka 65.a stavci 4. i 6. ovog Statuta.“

**Članak 7.**

**U članku 75. stavku 2. riječi:**

„ministar znanosti,obrazovanja i športa“ **zamjenjuju se riječima**

„nadležni ministar.“

**Članak 8.**

**U članku 80.a iza riječi:** „školi“ **stavlja se točka, a riječi:** „(„NN“, br. 41/14.).“ **brišu se.**

**Članak 9.**

**Članak 106. Statuta mijenja se i glasi:**

„Izostanak učenika s nastave, u slučaju pravodobnog zahtjeva roditelja, može odobriti:

* učitelj za izostanak tijekom nastavnoga dana,
* razrednik za izostanak do tri (pojedinačna ili uzastopna) radna dana,
* ravnatelj za izostanak do sedam (uzastopnih) radnih dana,
* Učiteljsko vijeće za izostanak do petnaest (uzastopnih) radnih dana.

Pravodobnim zahtjevom roditelja za izostanak učenika s nastave prema stavku 1. ovoga članka smatra se:

- usmeni ili pisani zahtjev učitelju najkasnije neposredno prije početka nastave za izostanak tijekom nastavnoga dana, a pisani zahtjev razredniku za izostanak do tri pojedinačna ili uzastopna radna dana najkasnije jedan dan prije izostanka,

- pisani zahtjev ravnatelju za izostanak najkasnije tri dana prije izostanka,

- pisani zahtjev Učiteljskom vijeću najkasnije osam dana prije izostanka.

Roditelj može, više puta godišnje, opravdati izostanak svoga djeteta u trajanju do tri radna dana, a za koje nije pravodobno podnesen zahtjev za odobrenjem sukladno stavcima 1. i 2. ovoga članka.

Opravdanost izostanka s nastave zbog zdravstvenih razloga u trajanju duljem od tri radna dana uzastopno dokazuje se liječničkom potvrdom.

Izostanak učenika s nastave može se opravdati i odgovarajućom potvrdom nadležne institucije, ustanove ili druge nadležne fizičke ili pravne osobe (Ministarstvo unutarnjih poslova, sud, nadležni centar za socijalnu skrb, ustanova u koju je učenik uključen zbog pružanja pomoći ili dijagnostike, škola s umjetničkim programima, škola stranih jezika, učenički dom, sportski klub, kulturno-umjetničko društvo, kazalište u koje je učenik uključen, specijalistička ordinacija u kojoj je obavljen pregled ili dijagnostička pretraga i drugo), uključujući i e-potvrdu o narudžbi za pregled u zdravstvenoj ustanovi.

Neopravdanim izostankom učenika s nastave smatra se izostanak koji nije odobren ili opravdan sukladno odredbama stavaka 1., 2., 3., 4. i 5. ovoga članka.

Izostanak učenika s nastave prema stavcima 3., 4. i 5. ovoga članka obvezno je opravdati dostavljanjem razredniku pisane ispričnice roditelja, skrbnika, liječničke potvrde ili odgovarajuće potvrde nadležne institucije, ustanove ili druge nadležne fizičke ili pravne osobe u roku od sedam dana od povratka učenika na nastavu.“.

**Članak 10.**

**U članku 107. dodaje se stavak 3. koji glasi:**

„Pedagoške mjere izriču se učenicima prema odredbama Zakona o odgoju i obrazovanju u osnovnoj i srednjoj školi te Pravilnika o kriterijima za izricanje pedagoških mjera.“.

**Članak 11.**

**U članku 112.a stavku 1. riječi:** „od završetka nastavne godine“ **brišu se.**

**Članak 12.**

**U članku 187. riječi:** „Ministarstvo znanosti, obrazovanja i športa“ **zamjenjuju se riječima:** „nadležno Ministarstvo“.

**Članak 13.**

Ove izmjene i dopune Statuta stupaju na snagu danom objave na oglasnoj ploči Škole

Predsjednik Školskog odbora:

Marijo Stojak

KLASA: 012-01/17-01/01

URBROJ:2108-19-01/17-05

Čabar, 11.travanj 2017.

Na ove Izmjene i dopune Statuta osnivač Primorsko – goranska županija dala je

suglasnost KLASA: 022-04/17-01/11, URBROJ: 2170/1-01-01/5-17-22 dana 20.ožujka 2017. godine.

Utvrđuje se da su ove izmjene i dopune Statuta objavljene na oglasnoj ploči Škole dana 11.travnja 2017. godine te su s tim danom stupile na snagu.

Ravnatelj:

Ivan Kvesić,prof.